
A hiperaktivitás-figyelemzavar tünetegyüttes vizsgálata a szülők és a pedagógusok szemszögéből

Bevezetés: A hiperaktivitás-figyelemzavar tünetegyüttes (ADHD) egy olyan rendellenesség, amely problémákat okozhat az érintetteknek és környezetüknek, és felismerése nem mindig egyértelmű. A szülő mellett a pedagógusnak van nagy szerepe, hogy idejében észrevegye a problémát és megfelelően viszonyuljon a gyermekhez az osztályteremben, illetve minél hamarabb egészségügyi szakemberhez küldje. A kutatás célja, hogy megvizsgáljam, milyen ismeretekkel rendelkeznek a pedagógusok a betegséggel kapcsolatban és milyen gyakran találkoznak munkájuk során vele. Vizsgáltam még azon szülők betegséggel kapcsolatos ismeretét is, akiknek gyermekét már diagnosztizálták a problémával.
Módszerek: A vizsgálatban ADHD betegséggel kezelt gyermekek szülei és iskolai pedagógusok vettek részt. Mind a két csoportot közösségi hálón értem el. Online kérdőívvel a betegség ismeretét vizsgáltam és hasonlítottam össze a két csoport között a Hiperaktivitás-figyelemzavar tünet-együttes ismeretére irányuló skálával (Knowledge of Attention Deficit Disorders Scale (KADDS). A kérdőívet a szerző, Mark J. Sciutto írásbeli engedélyével használtam fel.
Eredmények: Összesen 70 szülő és 70 pedagógus töltötte ki a kérdőívet és mindegyik válasz felhasználható volt az adatok elemzésére. Mind a szülők (94,3%), mind a pedagógusok (84,2%) esetében inkább a nők válaszoltak a kérdésekre. A szülők átlagos életkora 41,39 ±6,20 év volt, míg a pedagógusoké 44,59 ±10,62 év, és 16,37 ±11,23 éve dolgoztak pedagógusként. A betegséggel kapcsolatos ismeretek hasonlóságot mutattak mind a két csoportnál (Szülők: 21,37 ±5,06 versus Pedagógusok: 21,27 ±6,14 pont). A vizsgálati személyek több információval rendelkeztek a betegség tüneteiről és kevesebbet tudtak az ADHD természetéről, okairól és kimeneteléről. A pedagógusok 60%-a találkozott már munkája során ADHD-vel diagnosztizált gyerekkel, de ismerete nem függött ettől. A szülők ismeretét meghatározta az iskolai végzettség (F=3,665; p= 0,017). A gyermekek 41,4%-a állt gyógyszeres kezelés alatt, amelyet 55%-ban hétvégén és/vagy iskolai szünetekben nem alkalmaztak.

Következtetés: Az eredmények arra engednek következtetni, hogy az ADHD-s gyermekkel rendelkező szülők és a pedagógusok közepes ismeretekkel rendelkeznek a betegségről. A szülők tájékozottsága szükséges, hogy a betegséget megfelelően tudják kezelni, míg a pedagógusok esetében fontos a korai felismerés és a speciális ellátás, valamint az, hogy a szülőket minél hamarabb megfelelő szakellátásra irányítsák.



